Šesti kongres KPJ
Šesti kongres Komunističke partije Jugoslavije (makedonski: Шестата конгрес на Комунистичката партија на Југославија; slovenski: Šesti kongres Komunistične partije Jugoslavije) održan je od 2. do 7. novembra 1952. godine u Zagrebu. Kongresu je prisustvovalo 2.022 delegata, koji su predstavljali 779.382 člana KPJ. Pored izabranih delegata Kongresu je prisustvovalo i oko 400 gostiju - političkih, društvenih i javnih radnika iz čitave Jugoslavije, kao i delegacije inostranih komunsitičkih i socijalističkih partija. Na ovom Kongresu došlo je do reformskih promena u partiji. Donet je novi Statut po kom je partiji promenjen je naziv u Savez komunista Jugoslavije (makedonski: Сојуз на комунистите на Југославија; slovenski: Zveza komunistov Jugoslavije). Ojačana je nezavisnost osnovnih partijskih organizacija i nižih rukovodstava i ukinut je kandidatski staž za prijem u Partiju, kao i kandidatski staž za članove Centralnog komiteta. Takođe Kongres je odlučio da se Narodni front Jugoslavije (NOF) pretvori u masovnu političku organizaciju i preimenuje u Socijalistički savez radnog naroda Jugoslavije. U toku rada Kongresa podneta su dva referata. Prvi referat pod nazivom „Borba komunista Jugoslavije za socijalističku demokratiju“ podneo je Josip Broz Tito, a drugi referat pod nazivom „O predlogu novog Statuta Komunističke partije Jugoslavije“ podneo je Aleksandar Ranković. Na kraju Kongresa je izabran novi Centralni komitet, od 109 članova i Centralna revizona komisija, od 23 člana. Na prvoj sednici Centralnog komiteta održanoj po završetku rada Kongresa, za genralnog sekretara SKJ izabran je Josip Broz Tito. Na istoj sednici izabrani su i članovi Izvršnog komiteta i Sekreterijata Izvršnog komiteta.